Kritik fra europæisk korruptionspoliti bør bane vej for ændring af offentlighedsloven, siger Radikale Venstre.

Regeringens støttepartier presser nu på for at få den omdiskuterede offentlighedslov afskaffet.

Det sker efter en skarp kritik, som Europarådets anti-korruptionsenhed Greco har rettet mod den danske offentlighedslov, der i en rapport for nylig har opfordret Danmark til at ændre den gældende lovgivning på området.

Offentlighedsloven skal i udgangspunktet gøre det nemmere at sikre aktindsigt og åbenhed hos myndigheder. Men kritikere hævder, at det er blevet sværere og mere uigennemsigtigt.

- Det er et stærkt afsæt for at få ændret loven. Åbenhed avler tillid, derfor vil det Radikale Venstre presse regeringen dag og nat for at gøre noget ved det her, siger partiets retsordfører, Kristian Hegaard, til TV 2.

Socialdemokratiet afviser at genåbne forhandlinger

Selv om en lang række af Folketingets partier ønsker at lempe de omdiskuterede paragraffer i offentlighedsloven fra 2013, har Socialdemokratiet hidtil afvist at genåbne forhandlingerne.

- Det er ikke særlig længe siden, at man reviderede loven og havde drøftelser i forligskredsen for at se, om man kunne lave nogle justeringer. Det blev der brugt ganske meget energi på, uden at det lykkedes at nå til enighed, fastslog retsordfører Jeppe Bruus (S) over for Altinget i slutningen af august.

Et af hovedargumenterne for at vedtage en ny offentlighedslov i 2013 var, at ministerierne havde behov for et frirum, hvor offentligheden ikke har adgang.

Undveg at svare 28 gange

Daværende justitsminister Morten Bødskov (S) blev som gæst i DR's Deadline 28 gange bedt om at komme med eksempler på det ministerielle frirum uden at komme med et svar.

Siden har den reviderede offentlighedslov igen og igen været til debat. Ikke mindst i mediekredse, hvor undersøgende journalister har peget på forringede eller besværliggjorte arbejdsvilkår.

offentlighedslov I 2013 vedtog S-R-SF-regeringen med støtte fra Venstre og Konservative en ny offentlighedslov. Loven trådte i kraft 1. januar 2014. Flere eksperter og politikere har kritiseret loven for at mørklægge indsigten i de politiske beslutningsprocesser. Folketingets Ombudsmand har konkluderet, at offentlighedens adgang til aktindsigt er blevet væsentligt indskrænket med den nye lov. Det er særligt tre af lovens paragraffer, der har fået stærk kritik for at indskrænke retten til aktindsigt: § 22: Kalenderadgang § 24: Ministerbetjeningsreglen § 27, stk. 2: Folketingspolitikerreglen

Pernille Skipper, politisk ordfører for Enhedslisten, mener, man bør tage Grecos kritik af den danske offentlighedslov alvorligt.

- Når en enhed som Greco har gransket den danske lovgivning og kommer med international kritik, betyder det, at der er en risiko for korruption, og den vil være der, hvis adgangen er for lukket. Derfor bør man lytte til det her, siger Pernille Skipper.

Pernille Skipper, politisk ordfører for Enhedslisten, mener, at regeringen bør tage antikkorruptionsenheden Grecos kritik af den danske offentlighedslov alvorligt.

Hun mener, at loven i for mange år har beskyttet departementer og embedsmænd fra offentlighedens søgelys.

I Grecos evaluering hedder det, at Danmark mangler forebyggende foranstaltninger til at forhindre korruption blandt ministre og særlige rådgivere.

Derfor anbefaler antikorruptionsenheden, at offentlighedsloven revideres.